VENDIM
Nr. 232, datë 20.12.2019

MBI MIRATIMIN E RREGULLORES DHE TË METODOLOGJISË PËR LLOGARITJEN DHE VENDOSJEN E DËMIT EKONOMIK TË SHKAKTUAR NGA NDËRHYRJET E PALIGJSHME NË SISTEMIN E MATJES SË ENERGJISË ELEKTRIKE

Në mbështetje të nenit 16, të nenit 20, të nenit 77, pika 9, nenit 110, pika 2, të ligjit nr. 43/2015, “Për sektorin e energjisë elektrike”, të ndryshuar; të neneve 15 dhe 26, të “Rregullores e organizimit funksionimit dhe procedurave të ERE”, të miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 20.12.2019, mbasi shqyrtoi relacionin e drejtorive teknike me nr. 119/4 prot., datë, 19.12.2019, në lidhje me “Miratimin e metodologjisë së llogaritjes së dëmit ekonomik nga operatori i sistemit, si pasojë e ndërhyrjeve të paligjshme në sistemin e shpërndarjes”, 
konstatoi:
- Me vendimin nr. 94, datë 17.6.2016, bordi i ERE-s, ka vendosur, “Mbi fillimin e procedurave për shqyrtimin dhe miratimin e metodologjisë së llogaritjes së dëmit ekonomik nga operatori i sistemit, si pasojë e ndërhyrjeve të paligjshme në sistemin e shpërndarjes”.
- Me shkresën tonë nr. 481 pro., date 22.6.2016, iu dërgua palëve të interesit kjo rregullore, me qëllim mbledhjen e mendimeve e vërejtjeve të tyre në lidhje me draftin e hartuar. 
- Në përfundim të afatit 15-ditor për marrjen e komenteve, kanë mbërritur në ERE komentet e Shoqatës së Konsumatorit Shqiptar, e cila në shkresën me nr. 481/1 prot. hyrës, datë 19.7.2016, shpreh një vlerësim të punës së kryer nga stafi i ERE-s, por për arsye objektive (mungesë stafi) nuk mund të shprehet specifikisht për draftmetodologjinë në fjalë.
- Gjatë shqyrtimit të këtij drafti është konstatuar se shumë prej pikave të draftit nuk kanë lidhje me objektin e metodologjisë, gjithashtu, dhe aneksi bashkëlidhur, i cili përcakton procedurat e brendshme që ndiqen gjatë konstatimit të ndërhyrjeve në sistemin e shpërndarjes, nuk është objekt i miratimit nga ERE.
- Me shkresën nr. 574 prot, datë 24.8.2017, me lëndë: “Kërkesë për informacion”, ERE i është drejtuar shoqërisë OSHEE sh.a., lidhur me metodologjinë e llogaritjes së rimbursimit të dëmit ekonomik nga operatori i sistemit. 
- Në përgjigje të kësaj shkrese, shoqëria OSHEE sh.a., me shkresën 20062/1 prot., datë 29.9.2017, ka dhënë disa sqarime lidhur me informacionin e kërkuar. 
- Gjatë shqyrtimit u konstatua nevoja e zhvillimit të një sërë seancash dëgjimore, të cilat kanë çuar në tejzgjatjen e këtij procesi, për shkak të nevojës për t’u sqaruar lidhur me përmbajtjen e draftit të propozuar.
- Konkretisht, janë zhvilluar seanca dëgjimore mes përfaqësuesve të shoqërisë OSHEE sh.a. dhe ERE, në datat 7.11.2017, 12.1.2018 dhe 18.1.2018 dhe në përfundim të këtyre seancave, me shkresën nr. 26/2 prot. hyrës, datë 8.2.2018, shoqëria OSHEE sh.a. ka paraqitur në ERE një draft të përmirësuar, i cili përsëri nuk ka adresuar të gjitha paqartësitë e krijuara. 
- Në vijim janë zhvilluar disa seanca dëgjimore në datat 10.10.2018, 22.5.2019, 10.7.2019 dhe 1.11.2019, si dhe me shkresën nr. 412/1, datë 3.7.2019, i është kërkuar depozitimi i draftrregullores dhe të metodologjisë së llogaritjes së dëmit ekonomik nga operatori i sistemit, si pasojë e ndërhyrjeve të paligjshme në sistemin e shpërndarjes. 
- Në konkluzion, të gjithë sa më sipër shpjeguar, ERE vendosi të konkludojë në një draft përfundimtar të kësaj rregulloreje dhe metodologjie për llogaritjen dhe vendosjen e dëmit ekonomik, i cili në përmbajtje të tij ka 4 pjesë, të përbëra nga 14 nene dhe 1 aneks bashkëlidhur. 
- Në aneksin 1 bashkëlidhur rregullores është përcaktuar struktura e përdoruesve të rrjetit, sipas kategorive të caktuara, duke u bazuar në llojin e klientit (familjar ose jofamiljar) dhe fuqinë e instaluar. Mbi këto 2 lloj parametrash është përcaktuar sasia e energjisë elektrike që do të faturohet si dëm ekonomik në rastin e konstatimit të ndërhyrjeve të paligjshme.
- Kjo sasi është shumëzuar me numrin e muajve për të cilin do të përllogaritet dëmi i shkaktuar, për të përftuar sasinë totale të energjisë të llogaritur si “dëm ekonomik”. Sasia totale do të shumëzohet me çmimin e përcaktuar në pikën 3, të nenit 9, të draftrregullores, për të përcaktuar kundërvleftën në lekë të dëmit ekonomik të shkaktuar ndaj OSSH sh.a. 
Për gjithë sa më sipër cituar, Bordi i ERE-s 

VENDOSI:

1. Të miratojë “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”(bashkëlidhur).
2. Drejtoria e Çështjeve Ligjore të njoftojë të interesuarit për vendimin e Bordit të ERE-s.
Ky vendim hyn nga data 1.1.2020. 
Ky vendim botohet në Fletoren Zyrtare. 
Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

KRYETAR
Petrit Ahmeti

RREGULLORJA DHE METODOLOGJIA 
PËR LLOGARITJEN DHE VENDOSJEN E DËMIT EKONOMIK TË SHKAKTUAR NGA NDËRHYRJET E PALIGJSHME NË SISTEMIN E MATJES SË ENERGJISË ELEKTRIKE

PJESA E PARË
DISPOZITA TË PËRGJITHSHME

Neni 1
Qëllimi i Rregullores

Qëllimi i kësaj rregullore është të përcaktojë metodologjinë për llogaritjen e dëmit ekonomik që i shkaktohet Operatorit të Sistemit të Shpërndarjes (OSSH) nga ndërhyrjet e paligjshme në sistemin e matjes dhe në rrjetin e shpërndarjes së energjisë elektrike nga përdoruesit e rrjetit të lidhur në sistemin e shpërndarjes, si dhe procedurave që ndiqen nga OSSH-ja për konstatimin dhe vendosjen e dëmit ekonomik, e cila do të mundësoje minimizimin e humbjeve joteknike në rrjetin shpërndarës së energjisë elektrike.

Neni 2
Objekti

Objekti i kësaj rregulloreje, është përllogaritja e dëmit ekonomik të shkaktuar Operatorit të Sistemit të Shpërndarjes, nga:	
1. Ndërhyrjet e paligjshme në sistemin e matjes në boks individual, të cilat shmangin evidentimin e sasisë reale të energjisë elektrike të konsumuar prej tyre, nga përdoruesit e rrjetit të shpërndarjes së energjisë elektrike.
2. Lidhja me një linjë të dytë furnizimi nga rrjeti, të paautorizuar nga OSSH-ja të bërë nga një përdorues që ka një kontratë lidhjeje me OSSH-në.
3. Rilidhja e paautorizuar e çdo përdoruesi të rrjetit, furnizimi i të cilit është ndërprerë nga OSSH-ja me kërkesë të përdoruesit/furnizuesit apo me iniciativë të OSSH-ja. 

Neni 3
Baza ligjore

Kjo rregullore dhe metodologji është hartuar dhe miratohet në përputhje me:
- nenin 77, pika 9, e ligjit nr. 43/2015, “Për sektorin e energjisë elektrike”, të ndryshuar;
- pikën II.8 dhe II.9 të Kodit të Matjes.

Neni 4
Përkufizime

Të gjithë termat e tjerë të përdorur në ketë rregullore do të kenë kuptimet e mëposhtme:
“Operatori i Sistemit të Shpërndarjes” ose “OSSH” është një person juridik, përgjegjës për operimin e sigurt, të besueshëm dhe të efektshëm të rrjetit të shpërndarjes, duke siguruar mirëmbajtjen dhe zhvillimin e sistemit të shpërndarjes, të shtrirë në një zonë të caktuar dhe, kur është e aplikueshme, lidhjet e tij me sisteme të tjera për të siguruar aftësi afatgjatë të sistemit për të përmbushur kërkesat e arsyeshme për shpërndarjen e energjisë, në harmoni me mjedisin dhe eficiencën e energjisë.
“Përdoruesit e rrjetit” janë personat fizikë ose juridikë, të cilët i furnizon ose furnizohen me energji elektrike nëpërmjet rrjetit të shpërndarjes.
“Rrjeti i shpërndarjes së energjisë elektrike” përfshin zbarat, pajisjet kyçëse/shkyçëse dhe transformatorët në nënstacionet 110/35/20/10 kV, si dhe të gjitha elementet në nivel tensioni më të ulët se 110 kV në pronësi të OSSH-së.
“Sistemi i matjes” kupton tërësinë e pajisjeve të matjes: matësin, automatin, transformatorët e matjes, mbrojtjen e matësit dhe izolatorët, qarqet dhe pajisjet e ruajtjes së të dhënave, pajisjet e transmetimit dhe të komunikimit të të dhënave dhe lidhjet e nevojshme kabllore të cilat janë pjesë e pajisjeve të matjeve të Energjisë Elektrike aktive dhe Energjisë Elektrike reaktive në objekt.
“Boks individual” kupton kutinë që mbron matësin nga lagështira, papastërtia, fushat elektromagnetike, goditjet fizike, i siguruar me dry dhe/ose i vulosur, me qëllim që të mos lejojë ndërhyrjet e paautorizuara.
“Kufijtë e pronësisë” do të thotë pika ose pikat në të cilat energjia elektrike tërhiqet ose injektohet ndërmjet sistemi të shpërndarjes dhe të instalimit të përdoruesit, të cilat përcaktohen nga OSSH-ja dhe përdoruesi në marrëveshjen e lidhjes. 
“Klient fundor” është një klient që blen energji elektrike vetëm për përdorim vetjak. 
Të gjithë termat dhe përkufizimet e përdorura në këtë rregullore, të cilat janë të përcaktuara në ligjin nr. 43/2015, “Për sektorin e energjisë elektrike”, të ndryshuar, do të kenë të njëjtin kuptim edhe në këtë rregullore.

PJESA E DYTË
PROCEDURA E KONSTATIMIT TË NDËRHYRJEVE NË SISTEMIN E MATJES SË ENERGJISË ELEKTRIKE

Neni 5
Të drejtat dhe përgjegjësitë e OSSH-së

Në përputhje me të drejtat dhe përgjegjësitë e përcaktuara në ligjin nr. 43/2015, “Për sektorin e energjisë elektrike”, të ndryshuar, dhe në kushtet dhe termat e licencës për veprimtarinë e shpërndarjes të lëshuar nga ERE, Operatori i Sistemit të Shpërndarjes ka të drejtën dhe përgjegjësinë të ushtrojë kontroll për zbatimin e legjislacionit përkatës, lidhur me administrimin dhe përdorimin e rrjetit të energjisë elektrike;
1. Përfaqësuesit e OSSH-së kanë të drejtën e aksesit në pronat dhe/ose banesat e shtetasve për të kontrolluar mirëfunksionimin e rrjetit të shpërndarjes dhe sistemin e matjes, në prani të përdoruesit të rrjetit.
2. OSSH-ja është përgjegjëse për sigurimin, instalimin dhe mirëmbajtjen e sistemit të matjes dhe matjen në kufijtë ku përdoruesit e rrjetit janë të lidhur me sistemin e shpërndarjes.

Neni 6
Autorizimi i grupeve të kontrollit

Kontrolli i sistemit të matjes dhe i rrjetit të shpërndarjes, me qëllim evidentimin e rasteve të ndërhyrjeve të paligjshme në rrjetin e shpërndarjes, sipas përcaktimeve të nenit 2, kryhet nga grupe kontrolli të pajisur me një autorizim të posaçëm dhe nën logon e OSSH-së.

Neni 7
Ushtrimi i kontrolleve

1. OSSH-ja ushtron kontrolle për verifikimin e sistemit të matjes dhe të rrjetit të shpërndarjes së energjisë elektrike, në çdo rast që ka të dhëna ose dyshime të arsyeshme për ndërhyrje të paligjshme, të tilla që mund të kenë shkaktuar apo shkaktojnë dëm ekonomik.
2. Ushtrimi i veprimtarisë së OSSH-së për kontrollin dhe verifikimin e sistemit të matjes dhe rrjetit të shpërndarjes së energjisë elektrike, sipas përcaktimeve të nenit 2 të kësaj rregulloreje, bëhet në përputhje të plotë me dispozitat e kësaj rregulloreje dhe akteve të tjera ligjore dhe nënligjore që rregullojnë marrëdhënien e përdoruesve të rrjetit të shpërndarjes me OSSH-në.

Neni 8
Dokumentimi i kontrollit

1. Në rastet e ushtrimit të kontrollit në zbatim të parashikimeve të nenit 7.1 të kësaj rregulloreje, OSSH-ja, jo më pak se 48 orë përpara, njofton paraprakisht furnizuesin për kontrollin që do të ushtrohet në sistemin e matjes së energjisë elektrike të përdoruesit të rrjetit me të cilin ka një kontratë furnizuesi dhe kohën kur do të kryhet. 
2. Njoftimi paraprak është i paaplikueshëm në rastet e parashikuara në pikën 2, të nenit 2, të kësaj rregulloreje.
3. Në çdo rast, OSSH-ja dokumenton nëpërmjet procesverbalit të konstatimit tip të miratuar nga OSSH-ja, dëmin e konstatuar, shoqëruar me provat e shkeljes së evidentuar.
4. Në çdo rast, OSSH-ja do të realizojë marrjen e pamjeve vizive nëpërmjet kamerave/aparateve fotografike, në përputhje me ligjin për mbrojtjen e të dhënave personale.
5. Në rast së është e nevojshme, gjatë procesit të kontrollit, OSSH-ja do të sigurojë provat laboratorike të cilat shprehen me rezultatet e verifikimit të matësit të energjisë elektrike.
6. Gjatë ushtrimit të kontrollit është e domosdoshme prezenca e përdoruesit të rrjetit apo të organeve ligjzbatuese. 

PJESA E TRETË
METODOLOGJIA PËR PËRLLOGARITJEN E DËMIT EKONOMIK

Neni 9
Përllogaritja e dëmit ekonomik

1. Dëmi ekonomik do të jetë kundërvlefta në lekë e sasisë së energjisë elektrike e shprehur në kwh energji aktive, e kërkueshme prej OSSH-së ndaj përdoruesit të rrjetit, e cila përfaqëson energjinë elektrike të konsumuar pa autorizim nga ky i fundit.
2. Llogaritja e sasisë së energjisë elektrike, e kërkueshme prej OSSH-së ndaj përdoruesit të rrjetit, do të bëhet bazuar në tabelën e aneksit 1 të kësaj rregulloreje. 
3. Çmimi i energjisë elektrike, i cili do të shërbejë për përllogaritjen e kundërvleftës së përcaktuar në pikën 1 të këtij neni, do të përcaktohet si shuma e: I. çmimit mesatar të ponderuar të energjisë elektrike për njësi kwh, të blerë për mbulimin e humbjeve në periudhën që do të faturohet dëmi ekonomik, me II. kostot e transmetimit; dhe II. kostot e rrjetit në të cilin është kyçur përdoruesi për secilën kategori të tij.
4. Në faturën e lëshuar nga OSSH-ja për përdoruesin e rrjetit lidhur me dëmin ekonomik të shkaktuar, duhet të evidentohet çdo komponent që përben kundërvleftën e përcaktuar në pikën 1 të këtij neni.

Neni 10
Faturimi dhe pagesa e dëmit ekonomik të përllogaritur

1. OSSH-ja sigurohet që të informojë furnizuesin dhe përdoruesin e rrjetit në çdo rast që konstaton dëm ekonomik të shkaktuar nga një përdorues i rrjetit me të cilin furnizuesi ka një kontratë furnizimi, jo më vonë se 48 orë nga konstatimi, përpara ndërmarrjes së ndonjë veprimi kundrejt përdoruesit të rrjetit. 
2. OSSH-ja lëshon faturë të posaçme të dëmit ekonomik të përllogaritur për përdoruesin të rrjetit, jo më vonë se 7 ditë nga konstatimi, e dërgon atë në adresën e përcaktuar në marrëveshjen e lidhjes me përdoruesin e rrjetit dhe sigurohet që ta arkëtojë atë brenda 30 ditëve nga lëshimi i saj. 
3. Përdoruesi i rrjetit do të paguajë detyrimin e përcaktuar në faturën e demit ekonomik, jo më vonë se 30 ditë, nga data e lëshimit të faturës. 
4. Në mungesë të pagesës së faturës nga përdoruesi i rrjetit, brenda afatit të caktuar për pagesë, sipas pikës 3 të këtij neni, OSSH-së i lind e drejta që të bëjë ndërprerjen e furnizimit me energji elektrike të përdoruesit, pasi e ka lajmëruar me shkrim këtë të fundit dhe furnizuesin, 48 orë përpara.

PJESA E KATËRT
DISPOZITA TË TJERA

Neni 11
Ankimi

1. Çdo përdorues i rrjetit, në përputhje me parashikimet e kësaj rregulloreje, si dhe legjislacionit në fuqi, ka të drejtën e ankimit në OSSH dhe/ose në ERE, në rast se kundërshton faturën e dëmit ekonomik të vendosur nga OSSH-ja ose pretendon se OSSH-ja nuk ka ndjekur dhe zbatuar dispozitat e kësaj Rregulloreje.
2. OSSH-ja ose ERE do të trajtojnë çdo ankesë të përdoruesit, brenda 7 ditësh nga paraqitja e saj, në përputhje me dispozitat dhe procedurat e “Rregullores për trajtimin e ankesave” të miratuar nga OSSH-ja.
3. Në rastet kur OSSH-ja nuk i kthen përgjigje për ankesën përdoruesit të rrjetit, brenda afatit të përcaktuar në pikën 2 të këtij neni apo nëse përdoruesi nuk është dakord me përgjigjen e dhënë prej OSSH-së, atij i lind e drejta të paraqesë, gjithashtu, një ankesë pranë ERE-s, sipas procedurave të përcaktuara në rregulloret përkatëse të ERE-s.
4. Ankesa në ERE mund të paraqitet jo më vonë se 1 muaj pas marrjes dijeni nga përdoruesi i rrjetit të përgjigjes së trajtimit të ankesës nga OSSH-ja në adresën e përcaktuar në marrëveshjen e lidhjes me rrjetin e shpërndarjes.
5. Në rast se pas verifikimeve të OSSH-së, rezulton se “dëmi ekonomik” i cili i është faturuar përdoruesit të rrjetit është në kundërshtim me përcaktimet e kësaj rregulloreje ose është përllogaritur në mënyrë të pasaktë, atëherë OSSH-ja, brenda 7 ditësh nga konstatimi anulon faturën përkatëse dhe lëshon faturën e korrektuar kur është rasti.
6. Për faturat e ankimuara nga përdoruesi i rrjetit nuk do të ndërpritet furnizimi me energji elektrike deri në përfundimin e shqyrtimit të ankesës për këtë faturë nga OSSH-ja.
[bookmark: _GoBack]7. Pavarësisht dispozitave të pikës 1 të mësipërme, çdo përdorues i rrjetit mund të paraqesë një ankimim pranë gjykatës kompetente.

Neni 13
Ndryshimi i Rregullores

Kjo Rregullore është objekt rishikimi dhe ndryshimi me vendim të Bordit të ERE-s.

Neni 14
Hyrja në fuqi

Kjo Rregullore hyn në fuqi menjëherë pas publikimit në Fletoren Zyrtare.



ANEKS 1
LLOGARITJA E SASISË SË ENERGJISË ELEKTRIKE, E KËRKUESHME PREJ OSSH-së NDAJ PËRDORUESIT TË RRJETIT
	Nr.
	Lloji i matësit
	Kategoria
	Pinst (kw)
	In e automatit
	Sasia e energjisë elektrike e llogaritur si “dëm ekonomik”
	Nr. i muajve
	Sasia totale e energjisë e llogaritur si “dëm ekonomik”
	Çmimi i energjisë elektrike
	Kundërvlefta në lekë e “dëmit ekonomik” të shkaktuar

	1
	Matës 1-fazor 
	familjar
	 1 deri 5
	 deri 25 A
	320
	6
	1920
	 
	 

	2
	Matës 3-fazor
	familjar
	6 deri 40
	deri 80 A
	640
	6
	3840
	
	

	3
	Matës 1-fazor 
	jofamiljar
	1 deri 5
	deri 25 A
	1200
	6
	7200
	 
	 

	4
	Matës 3-fazor
	jofamiljar
	6 deri 10
	deri 16 A
	2500
	6
	15000
	 
	 

	5
	Matës 3-fazor
	jofamiljar
	10 deri 20
	deri 32 A
	5000
	6
	30000
	 
	 

	6
	Matës 3-fazor
	jofamiljar
	20 deri 50
	deri 80 A
	12000
	6
	72000
	 
	 

	7
	Matës 3-fazor në panel matjeje me TRI 100/5A
	jofamiljar
	51–74
	deri 100A
	17750
	6
	106500
	 
	 

	8
	Matës 3-fazor në panel matjeje me TRI 150/5A
	jofamiljar
	75–99
	deri 150A
	23760
	6
	142560
	 
	 

	9
	Matës 3-fazor në panel matjeje me TRI 200/5A
	jofamiljar
	100–124
	deri 200 A
	29760
	6
	178560
	 
	 

	10
	Matës 3-fazor në panel matjeje me TRI 250/5A
	jofamiljar
	125–150
	deri 250 A
	36000
	6
	216000
	 
	 

	11
	Matës 3-fazor në panel matjeje me TRI 300/5A
	jofamiljar
	151–174
	deri 300 A
	41760
	6
	250560
	 
	 

	12
	Matës 3-fazor në panel matjeje me TRI 400/5A
	jofamiljar
	175–200
	deri 400 A
	48000
	6
	288000
	 
	 

	13
	Matës 3-fazor në panel matjeje me TRI 500/5A
	jofamiljar
	201–225
	deri 500 A
	54000
	6
	324000
	 
	 

	14
	Matës 3-fazor në panel matjeje me TRI 600/5A
	jofamiljar
	226–300
	deri 600 A
	72000
	6
	432000
	 
	 

	15
	Matës 3-fazor në panel matjeje në TM
	jofamiljar
	 
	 
	420000
	6
	2520000
	 
	 




